
Folketingets Europaudvalg

Christiansborg, den 30. maj 2003

EU-Konventssekretariatet






Til

udvalgets medlemmer og stedfortrædere

samt de danske repræsentanter i Konventet

Præsidiets udkast til forfatningens del II 

(chartret om grundlæggende rettigheder)


Resumé

På konventsmødet lørdag den 31. maj skal konventsmedlemmerne drøfte Præsidiets udkast til forfatningens del II, hvorved man inkorporerer EU-chartret om grundlæggende rettigheder i forfatningen og derved gør det juridisk bindende. Dette charter blev udarbejdet af et charterkonvent i 1999-2000 og blev proklameret som en højtidelig politisk erklæring på Det Europæiske Råds møde i Nice i december 2000. 

Substansen i chartret er uændret, men Præsidiet har foretaget en tilpasning af de såkaldte horisontale bestemmelser (artikel 51-54) i overensstemmelse med anbefalingerne fra arbejdsgruppe II. Det præciseres, at chartret ikke udvider anvendelsesområdet for EU-retten ud over Unionens beføjelser og ikke skaber nye kompetencer eller nye opgaver for Unionen. Det præciseres ligeledes, at chartret er rettet til Unionens institutioner, organer og agenturer under iagttagelse af nærhedsprincippet samt til medlemsstaterne, dog kun når de gennemfører EU-retten.


Tirsdag den 27. maj 2003 udsendte Præsidiet sit udkast til forfatningens del II. Det inkorporerer det EU-charter om grundlæggende rettigheder, som blev proklameret af Det Europæiske Råd i Nice i december 2000, i forfatningen. Charterteksten har dokumentnummer CONV 726/03 og er optrykt som bilag til denne Info-note.

Udkastet skal drøftes på plenummødet i Konventet lørdag den 31. maj.

Forhistorie

Chartret om grundlæggende rettigheder blev i sin tid udarbejdet af et konvent, som dannede forbillede for det nuværende konvent. I sin endelige udformning var chartret udtryk for et kompromis, som alle komponenterne i det daværende konvent kunne opnå konsensus om. 

Et af stridsspørgsmålene i det daværende konvent var, om charteret skulle være juridisk bindende, eller om det skulle have form af en politisk erklæring. I det daværende konvent var man meget opmærksom på, at chartret efter beslutning i Det Europæiske Råd kunne ende med at blive juridisk bindende. Derfor var man omhyggelig med at formulere bestemmelserne i det på en sådan måde, at de kunne gøres juridisk bindende. Udkastet fra det daværende konvent blev sendt til Det Europæiske Råd, som ikke ændrede noget i det, men proklamerede det på sit møde i december 2000. Det fik altså status som en højtidelig politisk erklæring, proklameret på Det Europæiske Råds møde.

Drøftelserne på forfatningskonventet

I forbindelse med det nuværende forfatningskonvent har der været nedsat en arbejdsgruppe II, som har beskæftiget sig med chartrets inkorporering i forfatningen. Rapporten fra denne arbejdsgruppe har dokumentnummer CONV 354/02, og dens hovedkonklusioner er beskrevet i Info-note I 38. Såvel i arbejdsgruppen som under drøftelserne i plenum er et stort flertal gået ind for, at chartret skulle være juridisk bindende. Der har været forskellige opfattelser af, på hvilken måde det skulle knyttes til forfatningen. Nogle – herunder Storbritannien og Danmark – foretrak, at det blev optaget som en protokol til forfatningstraktaten. Et af argumenterne var, at det med sine 54 artikler ville fylde næsten lige så meget som de 59 artikler i forfatningens del I. De fleste foretrak imidlertid, at chartret blev en integrerende del af selve forfatningen. Præsidiet foreslår, at chartret bliver en selvstændig del af forfatningen, nemlig del II. Den politikdel, som hidtil har været kaldt del II, bliver følgelig del III. 

Substansen uændret

Der har været bred enighed om, at man ikke ville ændre på substansen i chart​rets bestemmelser. Chartret var udtryk for et kompromis, og man ønskede ikke at åbne for Pandoras æske. Indholdet i chartrets første 50 artikler er ikke beskrevet i denne Info-note. Herom henvises til teksten, som er optrykt i bilaget, og til de mange Info-noter, der i folketingssamlingen 1999-2000 blev udsendt om drøftelserne på charterkonventet, samt til de høringer på Christiansborg, Erling Olsen som den danske regerings repræsentant foranstaltede.  

På et enkelt punkt kan arbejdet i forfatningskonventet dog siges at have afstedkommet en substantiel ændring. I chartrets artikel 42 stod der, at retten til aktindsigt kun blev bekræftet i det omfang Amsterdamtraktaten havde godkendt en sådan aktindsigt. Som det fremgår af artikel 36 i del I, har det nuværende konvent ønsket at gå videre og udvide denne rettighed til institutionernes, organernes og agenturernes dokumenter generelt, hvilket afspejler sig i den nu foreslåede formulering af chartrets artikel 42.

Horisontale bestemmelser

Da chartret i sin tid blev udarbejdet, indsatte man efter en længere politisk diskussion nogle såkaldte horisontale bestemmelser (artikel 51-54), som præciserede, at charterrettighederne blot var en bekræftelse af de rettigheder, der allerede var nedfældet i EF-traktaten. Erling Olsen formulerede det dengang på den måde, at "merværdien" af chartret var 0,00 procent, altså at det ikke skabte nye rettigheder. I de horisontale bestemmelser blev det også præciseret, at chartret var rettet til Unionens institutioner og organer under iagttagelse af nærhedsprincippet samt til medlemsstaterne, når de gennemfører EU-retten. 

Hvordan skal man formulere disse horisontale bestemmelser, når chartret gøres til en integrerende del af forfatningen og derved gøres juridisk bindende? Det spørgsmål beskæftigede man sig indgående med i den arbejdsgruppe II, som blev nedsat under det nuværende konvent, jf. Info-note I 38. Præsidiet har i sit forslag stort set overtaget den affattelse, arbejdsgruppen foreslog. Dog har man foretaget den redaktionelle ændring, at man henviser til de kompetencer og opgaver, som tillægges/fastlægges i forfatningen (i stedet for ved forfatningen). Det svarer til den overordnede linje i artiklerne i del I, hvorefter Unionen får tillagt kompetencer af medlemsstaterne, ikke af forfatningen.  

Præsidiet har fundet, at der stadig væk var behov for en bestemmelse i artikel 52, stk. 2, angående begrænsninger i chartrets rettigheder. Den er (på basis af et tekstforslag fra Neil MacCormick i arbejdsgruppen) formuleret således: "Dette charter udvider ikke anvendelsesområdet for EU-retten ud over Unionens beføjelser og skaber ingen nye kompetencer eller nye opgaver for Unionen og ændrer ikke de kompetencer og opgaver, der er fastlagt i andre dele af forfatningen."

Præsidiet gentager også i artikel 51, stk. 1, at bestemmelserne i chartret er rettet til Unionens institutioner, organer og agenturer under iagttagelse af nærhedsprincippet samt til medlemsstaterne, dog kun når de gennemfører EU-retten.

Præsidiet har drøftet, om man skulle bevare de bestemmelser om visse grundlæggende rettigheder, som findes i de indledende artikler i del I, selv om de i et vist omfang gentages i chartret. Man har fundet, at de var så grundlæggende, at det ikke gør noget, at de står begge steder. 

Overskriften på afsnit VII er blevet ændret til: "Almindelige bestemmelser vedrørende fortolkning og anvendelse af chartret". Det er sket på baggrund af et forslag fra Henning Christophersen m.fl. (jf. CONV 659/03) for at gøre det endnu klarere, at de almindelige bestemmelser i det pågældende afsnit som følge af indarbejdelsen af chartret i del II i forfatningen vedrører fortolkningen og anvendelsen af chartret som helhed, og at de kun gælder for forfatningens del II.

Forklaringer

I det daværende charterkonvent var der en større politisk diskussion om, hvorvidt chartrets artikler skulle ledsages af uddybende "bemærkninger". Kompromiset blev, at det daværende konventssekretariat udarbejdede nogle såkaldte "forklaringer", som ikke blev forelagt plenarforsamlingen til godkendelse. Det blev dengang understreget, at de ikke havde nogen retsgyldighed, men de blev betegnet som et vigtigt fortolkningsinstrument. 

Præsidiet har bedt arbejdsgruppe II om at indarbejde sine forklaringer vedrørende tilpasningerne af teksten i chartrets horisontale bestemmelser i de tidligere forklaringer og udarbejde en ajourført og konsolideret udgave af forklaringerne. Arbejdsgruppen skal forelægge resultatet for Præsidiet til godkendelse, inden Konventet er færdigt.

Sproglige og redaktionelle ændringer

Præsidiet har foretaget nogle sproglige og redaktionelle ændringer for at bringe terminologien i chartret i overensstemmelse med den terminologi, der i øvrigt anvendes i forfatningen. Som eksempler kan nævnes:

· Artikel 42 om aktindsigt omfatter institutionernes, organernes og agenturernes dokumenter. 

· Udtrykket "Fællesskab" er erstattet af "Union".

· "Traktaten om oprettelse af Det Europæiske Fællesskab / Traktaten om Den Europæiske Union" er erstattet af "forfatningen".

· Chartrets syv "kapitler" er blevet til syv "afsnit".

Med venlig hilsen

Bjørn Einersen

